Юныя землякі знакамітага паэта спыталіся: ці цяжка перакладаць генія? “Вельмі цяжка, – шчыра прызнаўся Міхась. – Да таго ж неабходна ўлічваць наробак папярэднікаў. Скажам, да мяне знакамітую баладу “Тры Будрысы” пераклаў сам Янка Купала. Але мяне адразу насцярожыла, што міцкевічаўскі радок “Niech litewskie prowadza was bogi” па волі Купалы прагучаў як “На вайне не шкадуйце ўспамогі”. Але Міцкевіч словы Літва, ліцвін, літоўскі ўжываў з вялікай пашанотай (у яго нават мядзведзь-ліцвін належыць да найвышэйшай мядзведжай касты), і таму апека літоўскіх багоў у яго – як найвышэйшая ступень абароны. Так што даводзіцца часам карэктаваць і класікаў,” – падагульніў госць, перайшоўшы да ўласных вершаў-віктарын.